Source: https://www.riigiteataja.ee/akt/113092013006?leiaKehtiv
Timestamp: 2018-12-15 04:56:10+00:00
Document Index: 3331976

Matched Legal Cases: ['§ 2', '§ 3', '§ 5', '§ 30', '§ 2', '§ 3', '§ 5', '§ 20']

Praktika korraldamise ning läbiviimise tingimused ja kord – Riigi Teataja
Praktika korraldamise ning läbiviimise tingimused ja kord - sisukord
§ 2 Praktika ettevalmistamine
§ 3 Praktika juhendamine
§ 5 Praktikadokumendid
RT I, 13.09.2013, 6
Vastu võetud 12.09.2013 nr 32
Määrus kehtestatakse kutseõppeasutuse seaduse § 30 lõike 4 alusel.
(1) Praktika on kutseõppe tasemeõppe osa, mille ajal õpilane täidab töökeskkonnas juhendaja juhendamisel kindlate õpieesmärkidega töö- ja õppeülesandeid. Praktika sooritamise käigus kinnistab õpilane teoreetilisi teadmisi ja täiendab praktilisi oskusi ning kujundab hoiakuid.
(2) Praktikakorraldus peab tagama kõigile õpilastele võimalused õppekavajärgse eesmärgistatud, juhendatud ning tagasisidestatud praktika läbimiseks asutuses või ettevõttes (edaspidi praktikakoht) ning praktika käigus saavutatud õpiväljundite hindamise vastavalt õppekavas sätestatud hindamiskriteeriumitele.
(3) Kutseõppeasutuse (edaspidi kool) praktikakorraldust kirjeldatakse kooli õppekorralduseeskirjas, kus sätestatakse praktika korraldamise põhimõtted, praktika korraldamisega seotud osapoolte ülesanded.
(4) Koolis on määratud töötaja, kes vastutab praktikakorralduse eest.
§ 2. Praktika ettevalmistamine
(1) Kool koostab igaks õppeaastaks praktikakorralduse kava, milles määratakse kindlaks praktika- perioodid. Praktikakohad ja -juhendajad täpsustatakse õppeaasta jooksul.
(2) Praktikakoha leidmine toimub kooli eestvedamisel õpilase, kooli ja praktikakoha koostöös.
(3) Praktikakoha vastavuse tingimustele, mis võimaldavad täita praktikale seatud õpieesmärke ja saavutada õppekavas kirjeldatud õpiväljundeid, otsustavad ühiselt kooli ja praktikakoha esindajad.
(4) Kooli, õpilase või tema seadusliku esindaja ja praktikakoha vahelised suhted praktika korraldamisel reguleeritakse enne praktika algust sõlmitava lepinguga, milles lepitakse kokku praktika toimumise täpsemas korralduses ning praktikalepingu poolte õigustes ja kohustustes.
§ 3. Praktika juhendamine
(1) Praktikat juhendavad koostöös nii kooli- kui ka praktikakohapoolsed asjakohase ettevalmistusega praktikajuhendajad.
(2) Praktikajuhendajate ülesandeks on juhendada ja nõustada õpilast praktika ettevalmistamisel ja läbimisel, toetada enesehindamisel ning anda õpilasele tagasisidet õpiväljundite saavutatuse kohta praktika käigus.
(3) Kool tagab praktikakohapoolsete juhendajate teavitamise, koolitamise ja nõustamise.
(1) Koolipoolne praktikajuhendaja koostab õpilase individuaalse praktikakava, milles püstitab koos õpilase ja praktikakohapoolse juhendajaga õppekavast tuleneva individuaalse praktikaülesande, milles kirjeldab õpilase poolt koolis läbitud õpinguid ja praktika oodatavaid õpiväljundeid.
(2) Koolipoolne praktikajuhendaja juhendab ja nõustab õpilast kogu praktikaperioodi vältel ning vajadusel teavitab ja nõustab praktikakohapoolset juhendajat praktika ettevalmistamise ja läbiviimise küsimustes, sh dokumentatsiooni koostamisel.
(3) Koolipoolne praktikajuhendaja külastab õpiprotsessi jälgimiseks ning praktika õpiväljundite saavutamise tagamiseks praktikakohta vähemalt ühel korral praktika perioodi vältel.
(4) Õppija õpiväljundite saavutatuse hindamisse kaasatakse õpilane, kooli- ja praktikakohapoolsed juhendajad.
(5) Kool kogub praktikakorralduse parendamiseks tagasisidet õpilaselt, koolilt ja praktikakohalt, analüüsib seda ning koostab igal õppeaastal praktika koondaruande.
§ 5. Praktikadokumendid
Praktikakorraldusega seotud kohustuslikud dokumendid esitatakse kutseõppeasutuse seaduse § 20 alusel kehtestatud haridus- ja teadusministri määruses.